AARHUS: Langenæs Bageriet er klar med ny butik på hjemmebanen.

En ny butik i kæden er på vej på Thorvaldsensgade ved Ceres Byen. Her bliver en en 180 kvadratmeter stor butik med cafe og bageri nu opført i bunden på den såkaldte Stenhuggergrund på hjørnet af Thorvaldsensgade og Vestergade.

Bagermester Michael Spottag, der i forvejen har bagerier i Aarhus, Højbjerg og Risskov, håber at kunne åbne den nye bager allerede i foråret.

- Det er vores hidtil mest bynære beliggenhed. Der er mange boliger i området - og samtidig en betydelig trafik ind og ud af byen og til og fra store attraktioner som Botanisk Have og Den Gamle By, siger Michael Spottag, der understreger, at målet er at åbne 1. marts.

Han glæder sig især over den kommende placering lige ved Ceres Byen, hvor der efter planen bliver bygget 1.100 boliger.

- Al erfaring siger, at det skal være nemt for forbrugerne at komme til bageren. Alligevel er der forbavsende få bagerier i dette område, så jeg er overbevist om, at vi har sikret os en kanon-placering, siger Michael Spottag.